Хайнц Чеховски
Що се отнася до мене

Превод от немски: Венцеслав Константинов, —

chitanka.info

С право на възпитание

и все пак

постоянно заплашван от своите възпитатели;

с раздвижен език

получил право на глас

и все пак

постоянно заставян да си затварям устата,

аз крача —

вече веднъж го изрекох —

все така в кръг,

отправен, значи, към себе си

за добро или лошо,

известявам:

що се отнася до мене,

така аз съм аз.

Езикът на змията

е по-ловък от моя,

кожата на хамелеона

се нагажда по-съвършено от моята

към владеещите в момента условия.

Моите преимущества, признавам,

са сравнително малко: но,

че не умея да пълзя

и да променям цвета си

според желанията,

също е милост, за която

не трябва да благодаря на никого,

освен на самия себе си.

1981

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.